《题琵琶亭》
宋代·郭明复

香山居士头欲白，秋风吹分湓城客。
眼看世事等虚空，云梦胸中无一物。
举觞独醉天为家，诗成万象遭梳爬。
不管时人皆欲杀，夜深江上听琵琶。
贾胡老妇儿女语，泪湿青衫如著雨。
此公岂作少狂梦，与世浮沈聊尔汝。
我来后公三百年，浔阳至今无管弦。
长安不见遗音寂，依旧康庐翠扫天。

作者简介：郭明复，字中行，成都（今属四川）人。印子。孝宗隆兴元年（一一六三）进士（《容斋三笔》卷六）。淳熙四年，入成都帅范成大幕。六年，召为敕令所删定官（《宋会要辑稿》刑法一之五二）。尝知崇庆府。事见《吴船录》卷上。今录诗三首。